**Evropska univerzitetna zveza naslednje generacije (EUTOPIA) pod vodstvom Univerze v Ljubljani v Bruslju začenja svoje poslanstvo**

**Bruselj, 28. februarja 2019 – Nova zveza šestih evropskih univerz EUTOPIA, ki si prizadeva vzpostaviti povezano in vključujočo akademsko skupnost po vsej celini, je danes v bruseljski knjižnici Solvay začela izvajati svojo strategijo. Zveza se je danes prijavila tudi na razpis za program »Evropske univerze« v okviru programa Erasmus+, ki bi še pospešil njeno poslanstvo, to je delovati kot mreža evropskih kampusov, ki bo obravnavala globalne izzive, in sicer s skupinskimi raziskavami, večjo mobilnostjo študentov in osebja ter skupnimi inovacijami, ki bi služile širši javnosti v regionalnih skupnostih.**

Zveza EUTOPIA, ki jo pod vodstvom Univerze v Ljubljani sestavljajo še Vrijie Universiteit Brussel, Univerza v Göteborgu, Univerza Paris-Seine, Univerza Pompeu Fabra v Barceloni in Univerza v Warwicku, želi oblikovati novo generacijo evropskega visokega šolstva. Zveza že pripravlja skupne podiplomske študijske programe, skupne doktorske štipendijske programe za raziskovalce na začetku poklicne poti, programe študentske izmenjave in programe sodelovanja pri poučevanju. Poleg tega se na univerzah zveze EUTOPIA odvijajo akademske konference – ena takih je bila dvodnevna delavnica o kompleksnih sistemih oktobra 2018, na kateri so ugotavljali možnosti raziskovalnega sodelovanja na področjih, kot sta robotika in umetna inteligenca. V letu 2019 je načrtovana tudi delavnica o »zgodovini, spominih in sporih« za raziskovalce s področja humanistike.

Zveza EUTOPIA združuje več kot 165.000 študentov in 30.000 članov osebja v šestih državah, z univerzami članicami pa je povezanih 90.000 mednarodnih alumnov. Skupno imajo univerze zveze EUTOPIA raziskovalna središča, ki pokrivajo 760 znanstvenih področij.

Temeljna vrednota zveze EUTOPIA je odprta učna skupnost, ki jo soustvarjamo skupaj s študenti in neakademski partnerji. Sčasoma se bodo zvezi morda priključile tudi druge visokošolske ustanove iz Evrope in zunaj nje. Šest partnerskih univerz sodeluje pri modernizaciji izobraževanja in usposabljanja ter zagotavlja veščine in kompetence 21. stoletja v vseh evropskih regijah.

**Caroline Pauwels, rektorica Vrije Universiteit Brussel:**

»Na Univerzi VUB smo veseli, da zveza EUTOPIA združuje šest ambicioznih univerz iz precej različnih metropolitanskih okolij. Naš skupni projekt je vzpostaviti splošno učno skupnost, cilj skupnosti za ustvarjanje znanja pa je preoblikovati naše univerze v žive laboratorije poučevanja in raziskovanja inovacij. Z odprtim pristopom k znanosti in poučevanju si zveza EUTOPIA prizadeva ustvariti skupno 'večuniverzitetnost' s prizadevnim večjezičnim, večdisciplinarnim in večkulturnim raziskovanjem in izobraževalnim programom. Naš cilj je, da z okrepljenim soustvarjanjem skupne evropske prihodnosti vzpostavimo medsebojno razumevanje.«

**Eva Wiberg, predsednica Univerze v Göteborgu:**

»Zveza je s skupnimi močmi oddala prijavo na razpis in se podala v tekmo z drugimi univerzami. Naša najmočnejša prispevka k tej zvezi sta naše znanje na področju večdisciplinarnih raziskav v zvezi z največjimi družbenimi izzivi in naše celovito kakovostno delo. Zelo se veselim prijave na razpis. Ne glede na izkupiček je to začetek vznemirljivega sodelovanja.«

**Igor Papič, rektor Univerze v Ljubljani:**

»Zelo sem vesel, da smo uspešno oddali predlog projekta EUTOPIA. Naša zveza postavlja študente 'v središče' in jih pripravlja na družbo v letu 2050, saj jih uči, kako se spopadati s tehnološkimi in sociološkimi izzivi. Eden od ciljev projekta je zagotoviti uravnotežen razvoj v vseh regijah EU, kar bo ključnega pomena za uspeh EU v prihodnje. Prepričan sem, da je zelo pomembno, da univerze iz Združenega kraljestva ostanejo partnerice v vseh programih EU. Predlog našega projekta nosi sporočilo, da želimo ne glede na brexit vzpostaviti odlično sodelovanje z Univerzo v Warwicku. Res me veseli, da so bile začetne razprave med univerzami zelo uspešne in da bomo v vsakem primeru nadaljevali skupno delo.«

**Francois Germinet, predsednik Univerze Paris Seine:**

»Kako lahko obravnavamo cilje trajnostnega razvoja v naši okolici? Kako lahko Evropo znova spremenimo v praktično realnost in smiselno utopijo? Naši potomci pričakujejo odločne odgovore. Pričakujejo spoštljivo okolje, v katerem bodo lahko oblikovali svojo prihodnost in prihodnost našega planeta. Zato smo izjemno zadovoljni, da smo vzpostavili evropsko univerzitetno zvezo EUTOPIA. V Cergyju smo zelo ponosni, da smo del tega. Zveza šestih univerz je opravila odlično delo. Izjemno smo motivirani, da na podlagi naše raznolikosti, prosvetljene s skupnim humanističnim in podjetniškim duhom, ustvarimo univerzo 21. stoletja, ki jo Evropa potrebuje.«

**Jaume Casals, rektor Univerze Pompeu Fabra v Barceloni:**

»EUTOPIA je v prvi vrsti veselo združenje – prijateljska zveza univerz, ki skupaj dihajo in živijo na poti k dobrim časom. Je pa tudi uporabno orodje, optimalno za oblikovanje evropskih univerz 21. stoletja, ki so inovativne, spoštljive do lokalnega okolja in želijo imeti vpliv na svetovni ravni.«

**Profesor Stuart Croft, predsednik Univerze v Warwicku:**

»Univerza v Warwicku je navdušena nad članstvom v zvezi EUTOPIA, saj gre za novo in vznemirljivo sodelovanje univerz iz Evrope. Danes smo skupaj začeli izvajati poslanstvo in strategijo zveze EUTOPIA, kar potrjuje zavezanost šestih univerz članic odprtemu, inovativnemu in vključujočemu izobraževanju. Skupaj si bomo prizadevali doseči večjo mobilnost za ideje in ljudi, združiti regije pri obravnavanju globalnih težav in spodbujati novo generacijo visokega šolstva v Evropi. Bistvo naše univerze je vseevropsko raziskovanje in sodelovanje pri poučevanju, zato z veseljem sodelujemo s kolegi iz zveze EUTOPIA pri nadaljnjem razvoju naše zveze in zagotavljanju novih priložnosti za preoblikovanje življenja v Warwicku in regiji.«

**Kratka** [**video**](https://www.youtube.com/watch?v=IofvU2Mt2UQ&feature=youtu.be) **predstavitev EUTOPIE**